Grundejerforenigen
Brønshøjgaards Haveby
www.bghaveby.dk

Brønshøj, april 2003

Til medlemmerne

Referat af ordinær generalforsamling mandag den 7. april 2003.

Ad dagsordenens punkt 1: Valg af dirigent
Formanden indledte med at byde velkommen til de fremmødte der repræsenterede i alt 26 medlemsskaber af foreningen. Forsamlingen valgte herefter Palle Lolk til dirigent, som konstaterede at generalforsamlingen var rettidigt indkaldt,  at ingen af de fremmødte havde fuldmagt for andre medlemmer, og at der ikke var fremkommet andre end bestyrelsens forslag til dagsordenens punkt 4.

Ad dagsordenens punkt 2: Beretning om foreningens virksomhed
Formanden aflagde beretning om bestyrelsens arbejde i henhold til den på forhånd udsendte skriftlige beretning suppleret med uddybende kommentarer især omkring problemerne vedrørende rod omkring papircontainerne på Fuglsang Alle som et medlem havde klaget over. Formanden meddelte på generalforsamlingen at bestyrelsen fuldt ud støtter medlemmets klage, og at der derfor er indledt drøftelser med R98 om hvorledes situationen kan afhjælpes. Indledningsvis er der ryddet omkring containerne som også vil blive renset for graffiti, og bestyrelsen har fået opgivet en e-post adresse hvortil der kan sendes en meddelelse så snart der atter opstår rod omkring containerne – dette vil så blive afhjulpet ved førstkommende besøg af en skraldevogn i området. En øget tømningsfrekvens vil blive overvejet ligesom det vil blive vurderet om containerne kan flyttes til et lidt mindre synligt sted i nærheden af transformatorstationen.

Efter aflæggelse af beretningen blev denne sat til debat af dirigenten.

Papircontainerne: Dorrit Balle Hansen, Fuglsang Alle 94, tilkendegav at hun havde ønsket at dette punkt blev taget op på generalforsamlingen idet rodet omkring containerne på Fuglsang Alle igennem flere år havde været til stor gene ikke kun for hende, men for alle beboerne over for containerne. Hun blev støttet i sit synspunkt af William Olesen, Brønshøjvej 64, der i øvrigt bemærkede at der er folk uden for foreningen der benytter containerne og at der smides aviser ved siden af containerne når disse var fyldte og at pladsen også blev benyttet til andet affald – fx husholdningsaffald - ved siden af containerne. Disse to indlæg blev fulgt op af andre, der støttede op om, at der burde gøres noget effektivt for at hindre svineriet i fremtiden.

Formanden og bestyrelsen svarede at det helt overordnet var bestyrelsens synspunkt at alle tiltag omkring genanvendelse skulle støttes, men at dette naturligvis kunne være en udfordring. Containerne er i øvrigt ikke kun for foreningens medlemmer, men for alle. Som udgangspunkt kan bestyrelsen ikke støtte at pladsen nedlægges, og problemet forventes i øvrigt at blive mindre idet aviscontainerne på 'Trekanten' atter er kommet på plads. En mulig flytning til en mere skjult placering enten ved legepladsen eller langs med transformatorstationen kan derimod komme på tale. Alternativet ville være at stille containerne ud for den enkelte grundejer, hvilket sandsynligvis ikke ville være populært. Bestyrelsen måtte medgive at den måske ikke havde været skarp nok i de sidste par år på dette område, men håbede at de tiltag den har sat i værk på baggrund af D. Balle Hansens brev vil bære frugt. Bestyrelsen finder i øvrigt at det er en gåde at nogle af foreningens medlemmer rent faktisk kan finde på at benytte pladsen til andet affald end papir, og det må derfor på det allerkraftigste henstilles at man KUN benytter pladsen til papiraffald og i øvrigt ikke smider sit affald ved siden af containerne, hvis disse er fulde. Så må man enten tage affaldet med tilbage eller finde en anden containerplads. Der henvises i øvrigt til R98’s andre meget gode ordninger såsom indsamling af storskrald, haveaffald samt miljøaffald. Datoer for indsamling kan findes via R98 hjemmeside – www.r98.dk. 

Indskud ved ejerskifte: John Sass, Bækkeskovvej 18, forespurgte om hvorfor der skulle betales indskud i foreningen ved flytninger inden for foreningen. Bestyrelsen oplyste, at formuleringen af den pågældende bestemmelse i lovene ikke er entydig, men at det er foreningens praksis at opkræve indskud også ved flytninger inden for foreningen, da indskuddet kan betragtes som et gebyr for blandt andet registrering af ejerskiftet. Indskuddet og reglerne for opkrævningen vil blive taget op i den kommende revision af foreningens love.

Oversvømmelser i kældre: Thomas Sørensen, Spanagervej 20, spurgte om det var et generelt problem med vand i kældre som følge af opstuvning i kloakken og om man evt. kunne gøre noget ved det. Det kunne konstateres at dette også var en kendt oplevelse på især Fuglsang Alle, og Zabel svarede at dette skyldtes at hovedkloakledningen simpelt hen er konstrueret således at en opstuvning kan forventes ca. hvert andet år. Det vil derfor formentlig ikke hjælpe at bede kommunen om at foretage en ret bekostelig TV-inspektion af kloakken – noget den enkelte grundejer eller foreningen i givet fald selv skal betale for.

Vejudvalgets skrivelser: Birte Aabye Jensen Spanagervej 13, tilkendegav en vis irritation over at vejudvalgets skrivelser dels var udaterede og dels tonen i dem. Bestyrelsen tilkendegav at der var tale om en standardskrivelse, som man godt kunne se måske var en uheldig måde at møde bestyrelsen især som ny beboer i foreningen. Bestyrelsen lovede at se på formuleringerne igen og i øvrigt sørge for at skrivelserne blev daterede.

Parkering langs vejene: Mau, Basnæsvej 2, bemærkede at der ofte parkeres meget uheldigt på især de smalle veje således at det kan være svært, nogle gange umuligt, at komme forbi. Det henstilles derfor til alle beboere at vise hensyn ved parkering og sørge for at det er muligt at komme igennem, også med varevogne. Som nævnt i beretningen er parkering langs vejene også en af de væsentligste årsager til at snerydningen ikke kan foretages optimalt. Derfor – endnu engang – parker så vidt muligt i egen indkørsel.

GF/Fællesforeningen: Erik Jørgensen, Bellahøjvej 174 spurgte om hvad diskussionerne i bestyrelsen som antydet i formandens beretning drejede sig mere præcist om. Formanden tilkendegav at et flertal i bestyrelsen mente at det kunne være rigtigt at alle i foreningen kollektivt er medlem af en grundejerpolitisk forening. Grundejerforeningen er automatisk medlem af Parcelhusejernes Landsforening (PL) via Fællesforeningen af Grundejere i København  hvis arbejde – som er af mere praktisk karakter – bestyrelsen støtter fuldt ud. Da der, som det fremgår af beretningen, pt arbejdes på at ændre Fællesforeningens vedtægter således at et automatisk medlemskab af PL ikke længere vil være en konsekvens af medlemskab af Fællesforeningen, afventer bestyrelsen dette arbejde.

Snerydning: Ole Aundal, Valløvej 23 spurgte om det var noget nyt, at  han nu også skulle snerydde fortovsstykket på det modsatte side af vejen ved ’Trekanten’. Bestyrelsen kunne meddele, at det sådan set ikke var noget nyt, idet alle grundejere rundt om ’Trekanten’ har vedligeholdelsespligten for hele vejstykket (dvs både eget fortov samt over for liggende fortov langs ’Trekanten’ med snerydning og ukrudtsrensning). Vedligeholdelsen af selve det grønne areal (inkl. hækken) er pålagt  CTR som betaling for placeringen af den underjordiske fjernvarmepumpestationen.  Tidligere havde naboforeningen en aftale med en person der blev betalt for pasningen af hele ’Trekantens’ fortove (en udgift hvoraf 1/8 blev refunderet af vores forening), men denne person er holdt op, og det har ikke været muligt at finde en afløser – derfor påhviler det nu desværre atter de enkelte grundejere.

Vejbelægning: Brigitte Tolderlund, Spanagervej 9, spurgte hvorfor der var så mange løse sten på den ene side af Beldringevej. Bestyrelsen meddelte at dette skyldes at den side, der ikke har løse sten blev lavet ifm retableringen efter nedlæggelse af fjernvarmerør – den anden side (med de løse sten) er lavet af foreningen selv. Det indgår i entreprenørens kontrakt at feje efter et stykke tid, og dette er også blevet gjort, men muligvis ikke grundig nok, hvilket måske til dels kan skyldes parkerede biler. Grundejerne bedes selv feje de løse sten væk fra især rendestene og smide dem enten langs hæk/hegn eller i affaldscontaineren.

Ad dagsordenens punkt 3: Det reviderede regnskab for 2002
Kassereren gennemgik og kommenterede det reviderede regnskab. Regnskabet blev herefter sendt til afstemning og enstemmigt godkendt.

Ad dagsordenens punkt  4: Fremkomne forslag.
A: Bestyrelsen forslår at foreningen opretter en hjemmeside.
Martin Sønderholm forelagde et forslag til en hjemmeside for foreningen. På baggrund af spørgsmål fra salen, blev det klart tilkendegivet at hjemmesiden udelukkende skulle fungere som en yderligere service til medlemmerne og at hjemmesiden ikke ville erstatte skriftlige meddelelser fra bestyrelsen til medlemmerne. Forslaget blev herefter sendt til afstemning og enstemmigt vedtaget.

Ad dagsordenens punkt  5: Fremlæggelse af budget samt fastsættelse af medlemskontingent og indskud
Kassereren gennemgik det fremsendte budgetforslag og gjorde opmærksom på en trykfejl i noten til budgettet, hvor ”fra 2002 til 2003” skal være ”fra 2003 til 2004”. Budgetforslaget forudsatte et uændret kontingent med et enhedsbidrag på 275 kr pr. medlem og et arealbidrag på 1,75 kr /m2 og indskud ligeledes uændret på 0,87 kr /m2.. Forslaget blev sat til afstemning og enstemmigt vedtaget.

Ad dagsordenens punkt 6: Valg af kasserer 
Jens Balslev afgik efter tur, men var villig til genvalg. Ingen andre opstillede og han blev derfor enstemmigt genvalgt.

Ad dagsordenens punkt 7: Valg af bestyrelsesmedlem
Hans Åge Zabel (ønskede ikke genvalg) og Sigurd Poulsen (villig til at modtage genvalg) afgik efter tur. Da der ikke var kandidater fra salen, foreslog bestyrelsen Erik Jørgensen (suppleant) som bestyrelsesmedlem. Sigurd Poulsen og Erik Jørgensen blev herefter enstemmigt valgt.

Ad dagsordenens punkt 8: Valg af to bestyrelsessuppleanter
Erik Jørgensen og Joan Berggren afgår efter tur. Der skulle vælges to suppleanter, da Joan Berggren ikke ønskede genvalg. Bestyrelsen foreslog Steen Kirgegaard Rasmussen, Spanagervej 15, og spurgte forsamlingen om der var yderligere kandidater til posten. Her meldte to kandidater sig og Brigitte Tolderlund, Spanagervej 9, blev valgt. 

Ad dagsordenens punkt  9: Valg af revisor
William Olesen afgik efter tur, men modtog genvalg. Da der ikke var kandidater fra salen, blev han enstemmigt valgt.

Ad dagsordenens punkt  10: Valg af revisorsuppleant 
Ole Snorgaard afgik efter tur, men havde meddelt at han modtog genvalg. Da der ikke var kandidater fra salen, blev han enstemmigt valgt.

Ad dagsordenens punkt  11: Eventuelt
Formanden - og forsamlingen - takkede Hans Åge Zabel, som nu forlod bestyrelsen efter mere end 25 års arbejde for foreningen. Det er for en meget stor del hans fortjeneste at foreningen er så godt kørende, især på det vejmæssige område, ligesom han har ydet en enestående indsats for grundejere i al almindelighed både i Brønshøj og København gennem mange af hans andre hverv, blandt andet I Fællesforeningen. 

Derefter forespurgte formanden om der var interesse for at indlede næste års generalforsamling med et foredrag fx af en konsulent fra Haveforeningen om et aktuelt emne. Dette gav forsamlingen sin tilslutning til.

Martin Sønderholm meddelte at bestyrelsen havde modtaget en henvendelse fra Arbejdernes Landsbank, der vil arrangere en gård- eller vejfest for en bolig- eller grundejerforening i Brønshøj. Forsamlingen mente at såfremt banken kunne garantere godt vejr, ville det være en god ide at afprøve. Bestyrelsen arbejder herefter videre med forslaget.

Dirigenten takkede forsamlingen for god ro og orden, og formanden takkede dirigenten for veludført arbejde og forsamlingen for en god debat.

Seneste rettidige indbetaling af kontingent er 31. maj 2003.

Bestyrelsen:		
Formand:	Søren Allan Fredriksen	Gaunøvej 26 	tlf: 3828 6030
		Træffetid: fortrinsvis mandag 19:00-19:30	
Kasserer:	Jens Balslev	Fuglsang Alle 109	tlf: 3871 7691	
Sekretær:	Martin Sønderholm	Fuglsang Alle 107	tlf: 3874 5547
Vejudvalg:	Sigurd Poulsen	Spanagervej 14	tlf: 3860 1515
	Erik Jørgensen	Bellahøjvej 174	tlf: 3874 6400

Suppleanter:
Steen Kirkegaard Rasmussen, Spanagervej 15
Brigitte Tolderlund, Spanagervej 9